《宿都峤山灵景寺》
宋代·李纲

清晨游栖真，薄暮宿灵景。山空松桂香，云细泉石冷。

高崖敞飞檐，象纬逼参井。惜无娟娟月，散此林下影。

夜阑风露寒，岩曲灯耿耿。疏钟响嵌窦，客枕发深省。

却随猿鸟起，再上翠微顶。道人山后来，眸子颇清炯。

试询龙虎诀，妙意默已领。我生忧患馀，半世泛萍梗。

脱身鲸海中，扫迹方自屏。愿从稚川游，薪水事丹鼎。

庶资刀圭力，少使桑榆永。胡尘暗中原，静谧惟五岭。

渺然炎荒地，自绝羽书警。结茅定前缘，幽梦先异境。

上下三洞间，安得田二顷。携家学庞公，扪虱笑王猛。

采薇与散发，此志久已肯。嵇生非吾徒，幽愤醉方醒。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。